ایرانین خاریجی ایشلر باخانی حسین امیرعبداللهیان، آوروپا بیرلیگی پارلمانینین ایران اینقیلاب کئشیکچیلری اوردوسو سپاهینن "ترور" لیستینه داخیل ائدیلمه‌سینی طلب ائد‌ن لایحه‌سینی "آوروپا اؤزونو آیاغیندان وورماسی" اولاراق دگرلندیردی.
ایرانین رسمی آژانسی ایرنانین معلوماتینا گؤره، عبداللهیان و آوروپا بیرلیگینین خاریجی ایلیشکی‌لر و گوونیک سیاستی یوکسک نماینده‌سی جوزپ بورل، تلفونلا دانیشدی.
تلفن دانیشماسیندا، آوروپا بیرلیگی پارلمانینین اینقیلاب کئشیک‌چیلری اوردوسونون "ترور" لیستینه سالینماسی اوچون حاضیرلادیغی لایحه‌نی تنقید ائدن عبداللهیان،
"تأسفلر اولسون کی، بو گون آوروپا پارلمانینین سیاسی عاغیلچیلیق و نزاکته ضد اولان دویغوسال و حرفه‌ای‌لیکدن اوزاق بیر قرار لایحه‌سی یاییملادیغینی گؤردوک" ایفاده‌لرینی ایشلتدی.
اینقیلاب کئشیکچیلری اوردوسونو "ایرانین میللی تهلوکه‌سیزلیگی و تروریزمله موباریزه‌ باشدا اولماق اۆزره  بؤلگه‌سل تهلوکه‌سیزلیگی اوچون اؤنملی و حیاتی رول اوینایان رسمی و اگمن بیر قوروم" اولاراق تانیملایان عبداللهیان،
"آوروپا پارلمانینین، تهلوکه‌سیزلیگی تامین ائد‌ن بو قورومو تروریزمله اتهام ائتمه‌سی آوروپانین اؤزونو آیاغیندان وورماسیدیر" دگرلندیرمه‌سینی ائتدی.
عبداللهیان، قانون لایحه‌سی حیاتا گئچرسه، بنزر بیر شکیل‌ده قارشیلیق وئره‌جکلرینی قید ائتدی.
آوروپا بیرلیگینین خاریجی ایلیشکیلر و گوونلیک سیاستی یوکسک نماینده‌سی جوزپ بورل ده آوروپا پارلمانین‌دا حاضرلانان لایحه‌نی دگرلندیررک،
"آوروپا پارلمانی تام موستقیل بیر قوروم اولماسینا باخمایاراق بو قرار ایجرا قابیلیتینه صاحیب دئییل و یالنیزجا آوروپانین قایغیلارینی عکس ائتدیریر" ایفاده‌لرینی ایشلتدی.
آوروپا کمیسیونو باشقانی اورزولا فون در لاین، اینقیلاب کئشیکچیلری اوردوسونون "ترور" لیستینه علاوه ائدیلمه‌سینی دستکلدیگینی و ایرانا قارشی یئنی تحریملرین تطبیق ائدیلمه‌سینین نظرده توتولدوغونو بیلدیردی.
آوروپا بیرلیگی پارلمانی ده بو ایستیقامت‌ده قانون لاییحه‌سی حاضرلامیشدی.
